**TURNERINGSREGLEMENT FOR NORGES TENNIS- OG PADELFORBUND - TENNIS**

**Vedtatt på ordinært ting den 12.mai 1930 med senere endringer, senest 1.januar 2024**

**INNHOLD**

**DEL A. INNLEDNING 2**

**DEL B. GENERELLE BESTEMMELSER OM GJENNOMFØRING AV INDIVIDUELLE TURNERINGER 7**

**DEL C. MASTERS OG LANDSTURNERING U12 17**

**DEL D. INDIVIDUELLE TURNERINGER OM NORGESMESTERSKAP 17**

**DEL E. NORGESMESTERSKAP I LAGTENNIS 20**

**DEL F. SPILLERAVTALER OG OVERGANGER 26**

**DEL G. AVSLUTNING 28**

**VEDLEGG**

1. **ANTALL OG PLASSERING AV SEEDEDE SPILLERE I TABLÅ OG PULJE 30**
2. **FORMAT OG GJENNOMFØRINGSREGLER FOR NM INDIVIDUELT INNENDØRS OG UTENDØRS**

**BANE, SENIOR 31**

1. **FORMAT OG GJENNOMFØRINGSREGLER FOR NM INDIVIDUELT INNENDØRS OG UTENDØRS**

**BANE, JUNIOR 32**

1. **FORMAT OG GJENNOMFØRINGSREGLER FOR LANDSTURNERINGEN U12 33**
2. **FORMAT OG GJENNOMFØRINGSREGLER FOR MASTERS JUNIOR 35**
3. **FORMAT OG GJENNOMFØRINGSREGLER FOR GRAND PRIX-TURNERINGER 37**
4. **FORMAT OG GJENNOMFØRINGSREGLER FOR NORGES CUP U14, U16 OG U19 38**
5. **FORMAT OG GJENNOMFØRINGSREGLER FOR ÅPNE TURNERINGER I JUNIORKLASSENE 40**
6. **FORMAT OG GJENNOMFØRINGSREGLER FOR ÅPNE TURNERINGER I SENIORKLASSENE 43**
7. **FORMAT OG GJENNOMFØRINGSREGLER FOR NORGESMESTERSKAPET I LAGTENNIS 45**

# DEL A. INNLEDNING

## § 1 Virkeområde for turneringsreglementet og de ulike bestemmelsene

Dette reglementet gjelder for tennisturneringer som arrangeres i Norge av Norges Tennisforbund (NTF), regioner eller klubber tilsluttet NTF. Reglementet gjelder likevel ikke turneringer som arrangeres av en klubb for klubbenes egne medlemmer.

Bestemmelsene i del A, F og G gjelder for alle individuelle turneringer og lagturneringer. Bestemmelsene i del B gjelder for alle indivuduelle turneringer. Bestemmelsene i del C gjelder bare mastersturneringer og landsturneringer. Bestemmelsene i del D gjelder bare for individuelle turneringer om norgesmesterskap. Bestemmelsene i del E gjelder bare for lagturneringer om norgesmesterskap.

For turneringer i regi av ATP, International Tennis Federation (ITF), Tennis Europe (TE) og WTA gjelder bare bestemmelsene i §§ 2 og 6. For disse turneringene gjelder forøvrig ATPs, ITFs, TEs og WTAs regler for gjennomføring av turneringer.

## § 2 Tillatelse til å arrangere turneringer

Ingen region eller klubb tilsluttet NTF kan arrangere tennisturneringer som er omfattet av dette reglementet uten tillatelse fra NTF.

Forbundsstyret kan sette vilkår for tildeling av turneringer, blant annet om reklamebruk og fribilletter. Forbundsstyret kan ikke stille vilkår om at region eller klubb skal betale avgift av billettinntekter til forbundet.

Ingen kan arrangere turneringer i regi av ATP, International Tennis Federation (ITF), Tennis Europe (TE) eller WTA i Norge uten tillatelse fra NTF.

## § 3 Spilleregler for tennis

Kampene i turneringene skal spilles etter forbundets spilleregler for tennis. NTFs spilleregler for tennis er International Tennis Federation (ITF) sine til enhver tid gjeldende spilleregler for tennis (Rules of Tennis).[[1]](#footnote-1)

## § 4 Vilkår for å kunne delta i turneringer

For å kunne delta i en turnering etter dette reglementet må en spiller:

1. Være medlem av en klubb tilsluttet NTF og
2. Ha gyldig startlisens.

Kravene i første ledd bokstav a og b gjelder ikke utenlandske statsborgere bosatt i utlandet.

For å kunne delta i turneringer om norgesmesterskap for juniorer må en spiller i tillegg til å fylle vilkårene i første ledd bokstav a og b, være norsk statsborger eller ha bodd i Norge de siste to årene og fylle tretten år senest det kalenderåret mesterskapet arrangeres.

For å kunne delta i turneringer om norgesmesterskap for seniorer individuelt må en spiller i tillegg til å fylle vilkårene i første ledd bokstav a og b, være norsk statsborger og fylle femten år senest det kalenderåret mesterskapet arrangeres. Kravet om norsk statsborgerskap gjelder ikke for norgesmesterskap for seniorer på innendørsbane.

For å kunne delta i turneringer om norgesmesterskap for veteraner må en spiller, i tillegg til å fylle vilkårene i første ledd bokstav a og b, være norsk statsborger eller ha bodd i Norge siste 12 måneder.

For å kunne delta på et lag i forbundserien i norgesmesterskap for lagtennis må en spiller i tillegg til å fylle vilkårene i første ledd bokstav a og b, ha fylt 13 år og enten være norsk statsborger, ha vært bosatt i Norge eller være ansatt i den aktuelle klubben vedkommende skal representere siden 1.januar det året mesterskapet starter. For å delta på et lag i regionserien i norgesmesterskap for lagtennis må en spiller i tillegg til å fylle vilkårene i første ledd bokstav a og b, være norsk statsborger, være bosatt i Norge eller være ansatt i den aktuelle norske klubben. Ansettelsesforholdet må være på minimum 60 % og kunne dokumenteres med ansettelsesavtale og lønnsslipp.

Som bosatt i Norge regnes enhver som er bosatt i Norge etter reglene i folkeregisterloven (lov fra 2016 om folkeregistrering)[[2]](#footnote-2) og forskrifter gitt med hjemmel i denne loven.

Spiller som har uoppgjort mellomværende av ethvert slag med klubb tilsluttet NTF, eller med NTF, kan av vedkommende klubb, eller av NTF, nektes deltagelse i turnering arrangert etter dette reglementet.

## § 5 Adgang for jenter og damer til å delta i gutte- eller herreklasser

Gutter og herrer kan ikke delta i jente- eller dameklasser.

Damespillere har rett til å delta i herreturneringer i kategori 2-4 fra det året de fyller 15 år. Unntak i kategori 2 er Masters og Landsturneringen. Dersom jenteklasser blir avlyst på grunn av lav deltagelse kan jenter delta i gutteklasser fra det året de fyller 11 år.

I tillegg kan damer delta i regionserien i NM lag herrer dersom klubben hun representerer ikke er påmeldt med lag for damer i forbunds- eller regionserien. Spilleren må i dette tilfelle være 15 år eller eldre.

## § 6 Barneidrettsregler

Alle turneringer for spillere under 12 år skal gjennomføres i overensstemmelse med Norges idrettsforbund og olympiske og paralympiske komites bestemmelser om barneidrett punkt 2.[[3]](#footnote-3)

## § 7 Kategorier turneringer og spill

Turneringer etter dette reglementet kan være individuelle turneringer og lagturneringer.

De individuelle turneringene deles inn i følgende kategorier:

1. Norgesmesterskap (NM).
2. Masters, landsturneringen, norgescup (NC), Grand Prix (GP) og seniorturneringer klasse Nivåbasert, Gold, Silver og Bronze.
3. Regionmesterskap (RM).
4. Øvrige turneringer. I aldersklassene U12 og U14 deles turneringene inn i underkategoriene Race og Challenge.

Individuelle turneringer kan omfatte følgende spill:

1. Herrer/gutter single
2. Damer/jenter single
3. Herrer/gutter double
4. Damer/jenter double
5. Mixed double

##

## § 8 Aldersklasser

Individuelle turneringer skal gjennomføres med de aldersklasser som er definert i denne bestemmelsen. Med forbundsstyrets samtykke kan det også arrangeres turneringer med andre aldersklasser.

Aldersklassene for juniorer er:

1. U10 - spillere som fyller 9 eller 10 år i løpet av det kalenderåret turneringen spilles.
2. U11 – spillere som fyller 11 år i løpet av det kalenderåret turneringen spilles.
3. U12 - spillere som fyller 11 eller 12 år i løpet av det kalenderåret turneringen spilles.
4. U13 – spillere som fyller 12 eller 13 år i løpet av det kalenderåret turneringen spilles.
5. U14 - spillere som fyller 13 eller 14 år i løpet av det kalenderåret turneringen spilles.
6. U15 – spillere som fyller 14 eller 15 år i løpet av det kalenderåret turneringen spilles.
7. U16 - spillere som fyller 15 eller 16 år i løpet av det kalenderåret turneringen spilles.
8. U18 – spillere som fyller 16, 17 eller 18 år i løpet av det kalenderåret turneringen spilles.
9. U19 - spillere som fyller 17, 18 eller 19 år i løpet av det kalenderåret turneringen spilles.

Seniorklassen er åpen for alle spillere som har fylt 13 år. Aldersklassene for veteraner er:

1. Over 35 - spillere som er fylt 35 år eller som fyller 35 år i løpet av det kalenderåret turneringen spilles.
2. Over 40 - spillere som er fylt 40 år eller som fyller 40 år i løpet av det kalenderåret turneringen spilles.
3. Over 45- spillere som er fylt 45 år eller som fyller 45 år i løpet av det kalenderåret turneringen spilles.
4. Over 50 - spillere som er fylt 50 år eller som fyller 50 år i løpet av det kalenderåret turneringen spilles.
5. Over 55 - spillere som er fylt 55 år eller som fyller 55 år i løpet av det kalenderåret turneringen spilles.
6. Over 60 - spillere som er fylt 60 år eller som fyller 60 år i løpet av det kalenderåret turneringen spilles.
7. Over 65 - spillere som er fylt 65 år eller som fyller 65 år i løpet av det kalenderåret turneringen spilles.
8. Over 70 - spillere som er fylt 70 år eller som fyller 70 år i løpet av det kalenderåret turneringen spilles.
9. Over 75 - spillere som er fylt 75 år eller som fyller 75 år i løpet av det kalenderåret turneringen spilles.
10. Over 80 - spillere som er fylt 80 år eller som fyller 80 år i løpet av det kalenderåret turneringen spilles.
11. Over 85 - spillere som er fylt 85 år eller som fyller 85 år i løpet av det kalenderåret turneringen spilles.

## § 9 Bruk av tournamentsoftware

Arrangøren av turneringer etter dette reglementet skal bruke tournamentsoftware, eller lignende program som er godkjent av NTF, til å invitere og ta imot påmelding til turneringer, til å trekke, informere om spilleplan og publisere resultater fra turneringer.

## § 10 Turneringsformat og gjennomføringsregler

Turneringene skal gjennomføres med de formater og etter de gjennomføringsregler som følger av vedlegg nr. 1-10.

## § 11 Turneringsledelse

Enhver turnering skal ha en turneringsledelse. Turneringsledelsen er ansvarlig for at turneringen gjennomføres i tråd med dette turneringsreglementet.

Turneringsledelsen skal opptre upartisk. Medlemmer av turneringsledelsen kan ikke selv delta i turneringer i kategori 1 og grand prix-turneringer.

Turneringsledelsen skal rapportere til forbundet dersom spillere blir idømt poengstraff, gamestraff, utvisning eller blir utelukket fra videre deltagelse i turneringen.

# DEL B. GENERELLE BESTEMMELSER OM GJENNOMFØRING AV INDIVIDUELLE TURNERINGER

## § 12 Invitasjon til turnering

Invitasjoner til turneringer skal inneholde følgende opplysninger:

a) Tid og sted for turneringen og klokkeslett for spillets begynnelse hver dag.

b) Hvilke spill turneringen omfatter.

c) Betingelser for deltakelse og eventuelle forbehold om å begrense deltakelsen.

d) Hvor mange og hva slags baner som skal anvendes.

e) Hvilket ballmerke som skal brukes.

f) Frist for påmelding.

g) Hvor og når trekning skal finne sted.

h) Antall sett som skal spilles og bestemmelser om tie-break, matchtiebreak eller no ad.

i) Om seeding eller plassering skal benyttes.

j) Navn på turneringsleder og navn på oppmann i turneringer hvor oppmann er påkrevd.

k) Når spillelisten vil foreligge.

l) Startkontingentens størrelse, hvordan og når den skal innbetales.

Disse opplysningene skal foreligge i Tournamentsoftware.

## § 13 Begrensning av antall deltakere og annullering av spill

Turneringsledelsen kan begrense antall deltakere i en turnering dersom det er tatt forbehold om dette i innbydelsen. Forbundsstyret kan gi nærmere regler om på hvilke vilkår og hvorledes begrensningen skal foretas.

Turneringsledelsen kan annullere spill i klasser hvis det er påmeldt to eller færre deltakere eller deltakende par i en klasse.

## § 14 Frist for påmelding til turneringer

Frist for påmelding til individuelle turneringer i juniorklassene skal være senest 10 dager før turneringstart.

##

## § 15 Plikt til å betale startkontingent og administrasjonsgebyr

Spillere som har meldt seg på en turnering og ikke har trukket seg før påmeldingsfristen er utløpt, plikter å betale den fastsatte startkontingenten. I tillegg til startkontingent kan det innkreves kr.50.- i administrasjonsgebyr dersom betaling ikke har funnet sted før turneringsstart.

## § 16 Adgang til å delta i flere turneringer eller klasser samtidig

En spiller kan ikke delta i flere nasjonale turneringer med overlappende datoer.

Dersom en spiller er påmeldt i en nasjonal og en internasjonal turnering med overlappende datoer, er spilleren ansvarlig for å gjennomføre begge turneringene. Dette gjelder også dersom sign-in, reise eller lignende medfører at spilleren ikke kan gjennomføre turneringene selv om datoene ikke er overlappende.

En spiller kan delta i to klasser i samme periode dersom klassene spilles på samme sted. Dette gjelder likevel ikke for norgesmesterskap junior, norgescuper eller dersom turneringsledelsen i andre turneringer finner å måtte nekte det av hensyn til gjennomføring av turneringen.

Dersom spilleren trekker seg fra en av klassene etter at turneringen har startet, vil spilleren også trekkes fra videre spill i den andre klassen hun eller han er påmeldt i.

Dersom en spiller i et puljespill ikke spiller alle kampene strykes alle kampene til vedkommende spiller og spilleren utelukkes fra videre deltakelse i turneringen.

Ved overtredelse av denne bestemmelsen kan NTF be disiplinærutvalget om å vurdere reaksjoner etter reglene i § 63.

## § 17 Godkjenning av ikke påmeldte spillere

Turneringsledelsen kan tillate en spiller som ikke har vært tatt med ved trekningen, å spille istedenfor en deltaker som har meldt forfall før vedkommende klasse i turneringen er påbegynt. Spilleren kan i disse tilfellene ikke være høyere rangert enn lavest rangerte seedete spiller.

Adgangen til å sette inn en ny spiller etter første ledd gjelder ikke turneringer i kategori 1. I kategori 2 turneringer gjelder adgangen til å sette inn en ny spiller bare i masters, norgescuper laveste nivå, grand prix kvalifisering og seniorturneringene klasse Gold, Silver og Bronze.

## § 18 Tildeling av wildcard

Wildcard tildeles av turneringsledelsen og NTF etter reglene i vedlegg 2 til 7.

Søknad om wildcard sendes fra spillerens klubb til turneringsledelsen før utløp av påmeldingsfristen. Dersom wildcard skal tildeles av NTF, skal turneringsledelsen videresendes søknadene til forbundet. Dersom turneringsledelsen eller NTF finner grunn til det, kan de behandle søknader om wildcard som er kommet inn etter søknadsfristen. Wildcard kan tildeles helt frem til trekning finner sted.

## § 19 Seeding og plassering av seedede spillere i tablå og puljer

For å hindre at de høyest rangerte spillerne i en turnering møtes i de innledende runder, skal spillere seedes etter reglene i denne bestemmelsen og vedlegg nr. 1-9.

Seeding av spillere i individuelle norgesmesterskap gjøres av NTF. Norske Tennisveteraner (NTV) seeder spillere i NM for veteraner. Dersom seedingen avviker fra siste offisielle rankingliste, skal avviket begrunnes.

Seeding i turneringer i kategori 2, 3 og 4 skal følge siste offisielle rankingliste. Etter godkjenning fra NTF kan seedingen likevel avvike fra siste offisielle norske rankingliste for utenlandske spillere og for norske spillere som har få norske rankingpoeng fordi spilleren har deltatt i få turneringer som kan gi norske rankingpoeng. Avviket fra siste norske offisielle rankingliste skal begrunnes. I aldersklassene U12 og yngre skal det ikke seedes. I doubleklasser benyttes egen doubleranking.

##

## § 20 Klubbspredning

For å hindre at spillere fra samme klubb møtes i første runde, skal klubbspredning brukes i alle turneringer arrangert etter NTFs reglement. Klubbspredning skal ikke brukes i sluttspill etter innledende puljespill.

##

## § 21 Omtrekning

En trekning kan bare gjøres på nytt dersom turneringsledelsen ikke har fulgt bestemmelsene i dette reglementet.

## § 22 Innsetting i tablå og tildeling av bye

Dersom antallet deltakere ikke fyller hele tablået, flyttes noen spillere direkte videre til neste runde (gis bye). Bye skal først gis til spiller som er seedet nummer 1og deretter til spiller seedet nr. 2, 3, 4 osv. Dersom det er flere byes enn seedete spillere, plasseres neste bye til 1/ 4-delen eller 1/8-delen knyttet til seedet nr. 1, deretter seedet nr. 2 osv.

## § 23 Forfall etter påmelding eller trekning, lucky losers (LL)

I turneringer uten kvalifisering vinner en spiller kampen dersom motspilleren melder forfall etter trekning er gjort eller ikke møter til kampen. Dersom turneringen tillater venteliste, kan turneringsledelsen sette inn en ny spiller etter reglene i § 17.

I turneringer der det spilles kvalifisering, skal turneringsledelsen sette opp en påmeldingsliste for lucky losers (LL) med en frist for påmelding. Dersom en eller flere spiller trekker seg i hovedtablået før hovedturneringen har startet, skal det gis plass i tablået for spillere fra påmeldingslisten. LL tildeles i henhold til NTFs rankingliste først til spillere som har tapt i kvalifiseringsfinalen, deretter spillere som har tapt semifinale i kvalifiseringen, osv. Når kvalifiseringen er ferdig trekkes spillerne som har kvalifisert seg inn i tablået og eventuelle LL samlet inn i hovedtablået.

Dersom en spiller ikke møter frem til oppsatt spilletid i første runde av hovedtablået, kan en LL ta denne spillerens plass. LL spilleren må være tilstede ved tidspunkt for kampstart og spilleklar innen 15 minutter.

## § 24 Spilleliste

Spilleliste for singlekamper skal publiseres i tournamentsoftware snarest mulig og senest dagen før kampene skal spilles.

Spilleliste for første turneringsdag skal publiseres senest 8 dager før turneringsstart for juniorturneringer.

## § 25 Antall kamper per dag

En spiller kan pålegges å spille inntil tre kamper per dag i samme alders- eller rankingklasse inkludert double. Ved høy påmelding eller værhindringer, kan turneringsledelsen pålegge spillere å spille inntil to singler og tre doubler på samme dag dersom dette er nødvendig for å kunne gjennomføre turneringen. En spiller som deltar i to klasser, jf. § 16 kan pålegges å spille inntil fire singler og to doubler samme dag. Avbrutte kamper som spilles ferdig neste dag telles ikke med.

Ingen spiller skal spille flere enn en runde mer enn en annen spiller i samme klasse, med mindre værforholdene eller andre uforutsette hendelser gjør dette helt nødvendig. Det tillates å sette opp en doublekamp før en singlekamp dersom turneringsledelsen anser at det er nødvendig for gjennomføringen av turneringen.

## § 26 Tidligst oppstart av kamper og senest tidspunkt for kampslutt

Kamper i turneringer for juniorer kan ikke starte før kl. 15.00 på hverdager. Unntak fra dette er Norges Cup hvor kampene fredag kan starte kl 09.00. Tidligste start i helgedager, helligdager og skoleferier er kl. 08.00.

Kamper i aldersklassene U10, U11 og U12 kan ikke starte etter kl. 20.00. Kamper i klassen U14 kan ikke starte etter kl. 21.00. I alle juniorklassene skal kamper som pågår kl. 24.00 avbrytes og spilles ferdig neste dag.

NTF kan i enkelttilfeller gjøre unntak fra reglene i denne bestemmelsen.

##

## § 27 Utsettelse av kamper

Turneringslederen kan utsette en hvilken som helst del av en kamp, hvis været, lyset eller andre forhold etter turneringslederens mening tilsier det.

##

## § 28 Rett til hviletid mellom kamper

I individuelle turneringer har en spiller rett på pause i 30 minutter mellom to singlekamper dersom første kamp varer under en time. Dersom første kamp varer mellom en og to timer, har spilleren rett på pause i en time. Ved spill i mer enn to timer, har spilleren rett på pause i en time og 30 minutter.

En spiller har rett på 30 minutters pause før en doublekamp og mellom en doublekamp og en singlekamp.

## § 29 Spillernes oppførsel

Turneringslederen kan gi spillere advarsel, poengstraff eller gamestraff. Forseelser som kvalifiserer for dette er:

1. Høye utbrudd eller grove ord
2. Kaster eller sparker racket
3. Slår ball umotivert mot vegg, gjerde etc.
4. Opptrer uanstendig gjeldende språk og gester
5. Bruk av trussel eller vold mot spillere eller ledere
6. Uakseptabel oppførsel mot tilskuere
7. Tar imot coaching under kamp
8. Åpenbart ikke gjør sitt beste under kampen
9. Uthaling av tid
10. Andre forhold som er av åpenbar usportslig karakter.

En spiller som nekter eller unndrar seg plikten til å dømme kamp etter § 31, kan utelukkes fra videre deltakelse i turneringen. Slik nektelse og eventuell utelukkelse fra turneringen skal av turneringsledelsen omgående rapporteres til NTF som kan fremme saken for DSU.

Turneringslederen kan utelukke en spiller som viser dårlig oppførsel eller som overtrer NTFs lov eller turneringsreglement fra videre deltakelse i turneringen. Spilleren skal få anledning til å uttale seg før avgjørelsen treffes, Avgjørelsen kan ikke appelleres.

Dersom en utøver opptrer på en slik måte at turneringslederen finner det ønskelig med strengere sanksjoner enn utelukkelse fra turneringen, skal turneringsledelsen innrapportere forholdet til NTF som kan fremme saken for DSU.

Tilsvarende gjelder dersom en utøver i forbindelse med avvikling av turneringen, gjennom sine handlinger, unnlatelser eller på annen måte, opptrer slik at det kan skade idrettsarbeidet eller idrettens anseelse.

## § 30 Foreldre, tilskuere og andres oppførsel.

For foreldre til utøvere, tilskuere og andre som kommer i kontakt med tennissporten i forbindelse med arrangement og turneringer i regi av NTF, samt organisert trening i regi av NTF eller NTFs medlemsklubber gjelder følgende krav til oppførsel:

Det skal vises respekt for rolledelingen mellom utøvere, trenere og øvrige (foreldre, søsken, tilskuere mv). Man skal følge de regler som gjelder for idretten, fremvise en verdig oppførsel, følge vanlige høflighetsnormer og opptre slik at man ikke oppfattes krenkende, truende eller illojal. Man skal sørge for at man ikke opptrer på en måte som er egnet til å skade idrettsarbeidet eller tennisidrettens anseelse. Man skal holde god avstand til sitt eget barn dersom man følger det under et arrangement/trening og man skal respektere arrangører, funksjonærer, dommere og ikke forsøke å påvirke disse under arrangementet/treningen. Utøvere skal aldri forstyrres under trening eller i konkurranse og det er kun utøvere, trenere, dommere og funksjonærer som har adgang på banen. Ordensregler for det enkelte anlegg skal følges. Instruksjoner som gis av NTF representant skal følges uoppfordret.

Brudd på disse bestemmelsene kan medføre:

Bortvisning fra arrangement/turneringen eller organisert trening. Beslutning fattes av dommer eller annen ansvarlig for arrangement/turneringen/treningen.

Bot eller utestengelse av andre turneringer treffes av DSU.

Ved brudd på ilagt utestengelse kan DSU beslutte at denne skal forlenges eller starte på et senere tidspunkt.

Disse regler kommer også til anvendelse på handlinger som begås i utlandet.

##

## § 31 Plikt for spillere i en turnering til å dømme i kamper

Alle spillere i en individuell turnering plikter å være hoveddommer, linjedommer eller fotfeilsdommer i turneringens kamper dersom turneringsledelsen forlanger det. Ingen kan pålegges å dømme i flere kamper enn det antall kamper vedkommende deltar i.

## § 32 Plikt til upartisk opptreden

Alle dommere skal utøve dommervervet på en upartisk og objektiv måte.

## § 33 Hoveddommerens plikter

Hoveddommeren skal lede og dømme kampen etter forbundets spilleregler for tennis, jf. § 3. Hoveddommerens avgjørelse er endelig ved spørsmål om faktisk hendelsesforløp. Dersom dommeren er i tvil om et lovspørsmål eller en spiller ikke er tilfreds med hans eller hennes avgjørelse av et slikt spørsmål, skal spørsmålet/saken forelegges turneringsledelsen eller turneringens hoveddommer /oppmannen til avgjørelse. Med lovspørsmål menes fortolkning av spillereglene og bruken av spillereglene på de faktiske forhold.

Dommeren skal gripe inn overfor spillere som gjør seg skyldig i usportslig eller dårlig oppførsel av et hvert slag i henhold til poengstraffsystemet og reglene lagt ned i oppførselsreglementet (Code of Conduct). Dommerens avgjørelse etter dette ledd kan av spilleren appelleres til turneringslederen/oppmannen. Oppmannens avgjørelse kan ikke appelleres.

## § 34 Oppnevning og bytte av dommere i en kamp

Turneringsledelsen kan sette inn eller bytte hoveddommer, linjedommer eller fotfeilsdommer i en kamp.

##

## § 35 Veddemål

Medlemmer i en turneringsledelse, dommerne og spillere i en turnering og deres trenere kan ikke vedde på noen av turneringens kamper. Dersom et medlem i en turneringsledelse eller en dommer overtrer denne regelen, skal vedkommende straks fjernes fra sitt verv. Saken oversendes disiplinærutvalget for behandling, jf. § 63.

## § 36 Premiering

Forbundsstyret bestemmer premiering i turneringer om norgesmesterskap. I øvrige turneringer bestemmer arrangøren av turneringen premieringen. Dersom det gis premier i individuelle turneringer i aldersklassene U10, U11 og U12, skal alle deltakerne få premie.

# DEL C. MASTERS OG LANDSTURNERING U12

## § 37 Masters

Hvert år skal det arrangeres en masterturnering for juniorer i aldersklassene U13, U15 og U19 i løpet av perioden fra og med 1. oktober til og med 31. desember. I hver av turneringene spilles det i klassene single gutter og single jenter. Turneringen skal gjennomføres med de formater og etter de gjennomføringsreglene som følger av vedlegg 5.

##

## § 38 Landsturnering U12

Hvert år skal det arrangeres en landsturnering i aldersklassen U12 for utendørsbane og en landsturnering i aldersklassen U12 for innendørsbane. Landsturneringen for utendørsbane skal avholdes i løpet av perioden fra og med 1. juni til og med 31. august. Landsturneringen for innendørsbane skal avholdes i løpet av perioden fra og med 1. januar til og med 19. april. Turneringene skal gjennomføres med de formater og etter de gjennomføringsregler som følger av vedlegg 4.

# DEL D. INDIVIDUELLE TURNERINGER OM NORGESMESTERSKAP

## § 39 Individuelle turneringer om norgesmesterskap

Følgende individuelle turneringer om norgesmesterskap skal arrangeres hvert år:

a) Turneringer om norgesmesterskap for seniorer på utendørs bane.

b) Turneringer om norgesmesterskap for seniorer på innendørs bane.

c) Turneringer om norgesmesterskap for juniorer i aldersklassene U19, U16 og U14 på utendørs bane.

d) Turneringer om norgesmesterskap for juniorer i aldersklassene U19, U16 og U14 på innendørs bane.

e) Turneringer om norgesmesterskapet for veteraner i aldersklassene over 35 år, over 40 år, over 45 år, over 50 år, over 55 år, over 60 år, over 65 år, over 70 år, over 75 år, over 80 år og over 85 år på utendørsbane og på innendørsbane.

## § 40 Klasser i norgesmesterskapene

I hver av turneringene om norgesmesterskap nevnt i § 39 bokstav a-d spilles det i følgende klasser:

1. Herrer eller gutter single

2. Damer eller jenter single

3. Herrer eller gutter double

4. Damer eller jenter double

I turneringer om norgesmesterskap nevnt i § 39 bokstav a, c og d spilles det også i klassen mixed double.

Vinner(e) i hver klasse blir norgesmester vedkommende år.

Ekstra turneringer i single kan arrangeres for de spillere som blir slått ut i innledende runder i turneringer om norgesmesterskap for juniorer U19, U16 og U14.

## § 41 Tidspunkt for turneringer om norgesmesterskap

Turneringer om norgesmesterskap for seniorer på utendørs bane skal avholdes i tidsrommet fra og med 1. juni til og med 30. september. Tidspunkt for turneringer om norgesmesterskap for seniorer på innendørsbane fastsettes av NTF.

Turneringer om norgesmesterskap for juniorer U19, U16 og U14 på utendørs bane skal avholdes i løpet av perioden fra og med 1. juni til og med 31. august. Turneringer om norgesmesterskap for juniorer U19, U16 og U14 på innendørsbane skal avholdes i løpet av perioden fra og med 1. januar til og med 19. april.

Turneringer om norgesmesterskap for veteran over 30 år, over 35 år, over 40 år, over 45 år, over 50 år, over 55 år, over 60 år, over 65 år, over 70 år, over 75 år, over 80 år, over 85 år og over 90 år på utendørs bane og på innendørsbane avholdes i løpet av periode bestemt av NTV.

##

## § 42 Hvem arrangerer turnering om norgesmesterskap

Forbundstinget avgjør etter innstilling fra forbundsstyret om en turnering om norgesmesterskap skal arrangeres av forbundsstyret selv, eller om arrangementet skal overdras til en eller flere av forbundets klubber. Klubber som ønsker å arrangere turnering om norgesmesterskap må sende inn søknad med nøyaktige opplysninger om baneforhold til NTF senest 6 uker før forbundstinget skal holdes.

Turneringer om norgesmesterskap for veteraner tildeles av Norske Tennisveteraners årsmøte.

##

## § 43 Oppmann for turneringen

Forbundsstyret skal i turneringer om norgesmesterskap godkjenne oppmann foreslått av arrangøren. Han eller hun skal fungere som ankeinstans over alle avgjørelser av turneringsledelsen som gjelder tolkning av lov, turneringsreglement og spilleregler. Oppmannen avgjør om det foreligger ankerett i en konkret sak, samt om spørsmålet går inn under hans avgjørelsesområde. Oppmannens avgjørelse er endelig.

##

## § 44 Frist for innbydelse til norgesmesterskap

Innbydelse til deltakelse i turnering om norgesmesterskap skal publiseres senest 6 uker før turneringens første dag. Innbydelsen skal på forhånd være godkjent av forbundsstyret.

# DEL E. NORGESMESTERSKAP I LAGTENNIS

## § 45 Norgesmesterskap i lagtennis

NTF skal hvert år arrangere norgesmesterskap i lagtennis utendørs for herrer og damer i perioden fra og med 1.mai til og med 30. september. Mesterskapet deles opp i en forbundserie og en regionserie.

Forbundsstyret kan bestemme at det i tillegg skal arrangeres norgesmesterskap i lagtennis innendørs i klassene herrer, damer, piker U19 og gutter U19.

Forbundsstyret oppnevner en turneringsledelse og oppmann for norgesmesterskapene i lagtennis.

Det er klubbenes ansvar at spillere som representerer klubben innfrir kravene i §4.

## § 46 Turneringsledelsen

Turneringsledelsen er ansvarlig for at mesterskapet gjennomføres i tråd med reglene i dette turneringsreglementet og leder gjennomføringen av mesterskapet med plikter og rettigheter som vanlig for en turneringsledelse.

## § 47 Oppmenn

Mesterskapets oppmann treffer avgjørelse i spørsmål som måtte bli forelagt han/henne.

Ved kamper i elitedivisjonen skal nøytral oppmann være til stede. Klubber med lag i elitedivisjonen er pliktig til å oppnevne det antall oppmenn som NTF pålegger. NTF fordeler oppmenn til de enkelte kampene.

## § 48 Dommere

I elitedivisjonene skal semifinalene og finalene spilles med dommere. Arrangerende lag er ansvarlig for å skaffe dommer til semifinalene. NTF er ansvarlig for å skaffe dommere til finalene. Eliteklubbene kan også bli pålagt av NTF å skaffe en dommer til finalen.

##

## § 49 Vilkår for deltakelse og godkjenning av baner (hvilke klubber kan delta)

Enhver klubb som er tilsluttet NTF og som disponerer minst to baner med godkjent og ensartet dekke, har rett til å delta i mesterskapet.

Følgende banedekker er godkjent; grus, fast dekke og teppe.

Klubber som har baner med ulike banedekker, må informere NTF hvilket banedekke de vil benytte i lagkampene. Klubbene kan ikke skifte type banedekke i samme sesong. Turneringsledelsen kan dispensere fra disse kravene.

I elitedivisjonen skal kampene så langt som mulig gjennomføres på grusbaner.

## § 50 Antall lag

Hver klubb kan melde på/være representert med inntil tre lag i hver klasse i forbundsserien, og ubegrenset antall lag i regionserien. Ingen klubb kan ha mer enn ett lag i elitedivisjonen.

En klubb som ikke har betalt ilagte bøter innen 1. november kan av turneringsledelsen utelukkes fra neste års mesterskap, og klubben kan ikke senere delta før ilagte bøter er betalt.

##

## § 51 Værhindringer

I elitedivisjonen skal kamper som må avbrytes på grunn av været fortsette innendørs samme dag. Arrangør av lagkampen plikter i disse tilfellene å sikre innendørsmulighet.

I øvrige divisjoner berammer turneringsledelsen ny kampdato for utsatte lagkamper. Arrangerende klubb plikter umiddelbart å informere turneringsledelsen dersom en kamp ikke gjennomføres til fastsatt dato.

##

## § 52 Lagkapteinens oppgaver

Hvert lag skal utpeke en lagkaptein som representerer laget overfor motstander og turneringsledelsen i den enkelt lagkamp. Kapteinen kan oppnevne en visekaptein som kan assistere under lagkampen med samme rettigheter og plikter som kapteinen.

Kapteinene plikter samme dag som lagkampen spilles å registrere sitt lags nominasjon til den aktuelle kampen i tournamentsoftware. Dersom en lagoppstilling er gitt, men lagkampen ikke får startet til oppsatt tid, kan lagoppstillingen endres.

Senest kl 12.00 dagen etter at en lagkamp er ferdigspilt, plikter arrangerende lags kaptein å registrere alle enkeltresultater i lagkampen i tournamentsoftware. Lag som ikke har registrert resultatet innen denne fristen kan ilegges en bot på inntil kr 1000,-

## § 53 Konsekvenser av å ikke møte til kamp (gi walkover) m.m.

Lag i forbundsserien som ikke møter til en lagkamp eller en enkeltkamp, kan utelukkes fra videre spill den sesongen. Laget rykker ned en divisjon året etter. Alle lagets tidligere kamper den sesongen strykes.

I lagkamper hvor utslagsmetoden benyttes anses lagkampen som ferdigspilt når et lag har oppnådd en uinntagelig ledelse. Påbegynte enkeltkamper skal imidlertid fullføres.

Det utbetales ikke reise- eller overnattingsgodtgjørelse for reiser til tidligere lagkamper til lag som ikke møter til en lagkamp.

Dersom en spiller blir syk eller skadet under lagkampen slik at det ikke er forsvarlig å fortsette spill og laget av den grunn ikke kan gjennomføre alle kampene, skal dette rapporteres til turneringsledelsen straks lagkampen er avsluttet.

I regionserien må et lag stille med minimum to spillere og gjennomføre minimum tre kamper, ellers regnes laget å ha tapt på walkover. Dersom et lag i regionserien ikke møter til en lagkamp eller taper på walkover, regnes 6-0 som resultat av lagkampen, 1-0 som kampresultat, 2-0 som settresultat og 12-0 som gameresultat. Ved avbrutte kamper skal den spiller som kunne fullføre kampen godskrives de resterende game og sett til kampen er vunnet med fulle sifre.

Turneringsledelsen kan gi bot på inntil kr. 3000,- til lag i regionserien som ikke møter til en lagkamp.

Dersom en spiller trekker seg i en kamp i forbundserien, kan turneringsledelsen gi denne spilleren karantene i påfølgende lagkamper.

##

## § 54 Protester

Protest mot oppsettet av avdelinger og divisjoner og av kampprogram, fremmes av vedkommende klubb og sendes turneringsledelsen innen 14 dager etter at oppsettet er mottatt.

Protester som gjelder en enkelt lagkamp sendes av lagkapteinen og avgjøres av turneringslederen. Protester skal være skriftlige og fremsettes innen 48 timer etter at protestgrunnlaget er, eller åpenbart burde være kjent. Slike protester kan bare tas under behandling dersom lagkapteinen straks protestgrunnlaget er, eller åpenbart burde vært kjent, har tatt forbehold om dette overfor det andre lagets kaptein.

Hvis sakens karakter ikke er til hinder for det, bør det på forhånd innhentes uttalelse fra andre berørte lag.

Avgjørelsen meddeles alle berørte lag uten opphold.

##

## § 55 Appeller

Turneringsledelsens avgjørelse etter § 54 første ledd, kan av alle lag som er berørt av avgjørelsen, appelleres til forbundsstyret innen 14 dager. Appellen rettes til turneringsledelsen som avgir innstilling til forbundsstyret. Turneringsledelsen avgjørelser etter § 54 andre ledd, kan av alle lag som er berørt av avgjørelsen, appelleres til oppmannen innen 48 timer. Appellen rettes til turneringslederen som avgir innstilling til oppmannen.

Appeller må være skriftlige og vedlegges et gebyr, stort kr.500,- som refunderes dersom appellen fører til en endring i vedkommende lags favør.

Avgjørelsene meddeles alle berørte lag uten opphold.

##

## § 56 Inhabilitet

Turneringsledelsen eller oppmannen kan ikke treffe avgjørelse i en sak dersom han eller hun er inhabil. Han eller hun er inhabil dersom han eller hun:

1. Er part i saken
2. Er medlem av en klubb saken gjelder
3. Når det foreligger andre særlige forhold som er egnet til å svekke tilliten til hans eller hennes upartiskhet

##

## § 57 Retting av resultater etter regelbrudd/protester

Dersom en protest eller appell tas til følge eller turneringslederen griper inn overfor et vesentlig regelbrudd, skal turneringslederen rette de berørte kampresultater slik at det lag som innleverte protest eller appell godskrives walkover-seier for alle de enkeltkamper som rammes av forholdet og/eller treffe andre bestemmelser som er nødvendige for å iverksette avgjørelsen.

## § 58 Reisefordelingsfond og reiserefusjon

NTF setter hvert år av en andel av startkontingentene til refusjon av reise- og overnattingsutgifter for lag som reiser for å spille lagkamper i forbundserien og regionserien.

Ved fastsettelse av refusjon deles landet inn i to soner, en sone som omfatter Sør-Norge til og med Trondheim kommune, og en sone nord for Trondheim kommune.

For flyreise over 500 km en vei innen samme sone, refunderes inntil kr. 6000,- pr. lag som spiller 4 singlekamper, og kr. 7200,- pr. lag som spiller 5 singlekamper. For flyreise over 500 km til annen sone, refunderes inntil kr. 9000,- pr. lag som spiller 4 singlekamper, og kr. 10 000,- pr. lag som spiller 5 singlekamper.

Turneringsledelsen kan bestemme at det skal gis refusjon for utgifter til flyreiser under 500 km en vei, og til hvilke satser.

Ved bruk av bil eller offentlig kommunikasjon til reiser over 150 km en vei, refunderes kr. 3.00 pr. km.

Utgifter til overnatting refunderes med inntil kr. 1200 pr. lag pr. døgn dersom reisetiden er så lang at det ikke er rimelig å kreve frem- og tilbakereise samme dag, eller overnatting anses nødvendig av andre grunner.

Det kan søkes om refusjon av reise- og overnattingsutgifter for inntil 6 spillere per lagkamp i elitedivisjonene og inntil 5 spillere per lagkamp i øvrige divisjoner.

Refusjon av reise- og overnattingsutgifter gis til ett herrelag og ett damelag per klubb.

Krav om refusjon av reise- og overnattingsutgifter fremmes av klubben til NTF innen 15. oktober det året utgiftene er påløpt.

Dersom det ett år ikke er tilstrekkelig midler til å dekke alle rettmessige refusjonskrav, reduseres alle refusjonsutbetalingene med en prosentsats som er lik den prosentvise underdekningen av de avsatte midlene.

# DEL F. SPILLERAVTALER OG OVERGANGER

## § 59 Spilleravtale

En klubb har adgang til å inngå skriftlig avtale med spillere over 14 år som regulerer partenes gjensidige plikter og rettigheter i forbindelse med trening, turneringsdeltagelse, representasjon og overgang.

For spillere under 18 år skal avtalen medundertegnes av en av spillerens foreldre eller andre med foreldreansvare. Tilsvarende gjelder også for overgangsmeldinger i § 60.

##

## § 60 Klubbrepresentasjon og overgang mellom klubber

En spiller kan ikke representere flere klubber samtidig, hvis ikke noe annet følger av regler i dette turneringsreglementet.

Lisensierte spillere over 13 år som ønsker å representere en ny klubb, må melde representasjonsovergang til NTF på særskilt fastsatt skjema. Kopi skal sendes spillerens region og tidligere klubb.

Fristen for å melde overgang er 1. april for overganger som skal gjelde fra påfølgende utendørssesong. Som utendørssesong regnes tidsrommet 1. mai – 30. september. Fristen for å melde overgang er 1. september for overganger som skal gjelde fra påfølgende innendørssesong. Som innendørssesong regnes tidsrommet 1. oktober – 30. april. Fristen for å melde overgang er 1. desember dersom overgangen skal gjelde fra 1. januar.

En overgang kan trekkes tilbake dersom dette gjøres innen 1 måned etter at den er meldt til NTF og før påfølgende sesong starter.

Dersom spillerens tidligere klubb har innsigelser til overgangen, må den meddele dette innen 14 dager etter at kopi av melding om overgang er mottatt. Innsigelser skal sendes skriftlig til spilleren med kopi til ny klubb og NTF. Dersom tidligere klubb har innsigelser, er overgangen ikke gyldig og spilleren kan ikke representere sin nye klubb før tidligere klubbs samtykke foreligger eller overgangen er brakt inn for voldgift og godkjent av voldgiftsnemnden. Dersom tidligere klubb ikke har meddelt innsigelser innen fristen, er overgangen/representasjonen gyldig.

Bestemmelsene i denne paragraf er ikke til hinder for at spillere i forbindelse med skolegang, studieopphold m.v. kan representere skole eller universitet i individuelle turneringer eller lagkamper.

En spiller kan representere en annen klubb i norgesmesterskap for lag senior enn sin individuelle representasjonsklubb dersom den klubben han eller hun representerer i individuelle turneringer ikke stiller lag i NM lag senior. Begge berørte klubber må aksepterer representasjonen og sende skriftlig melding om slik aksept til NTF innen 20. april. Spilleren må være medlem i lagrepresentasjonsklubben.

Spillere kan representere en annen klubb i lagkamper i regionale serier dersom regionen tillater dette. Spilleren må være medlem i begge berørte klubber og begge klubbene må akseptere representasjonen.

## § 61 Økonomisk kompensasjon ved representasjonsovergang

For spillere som er ranket nr. 10 eller høyere på forbundets rankinglister for senior og eldste klasse junior, og spillere det er inngått avtale med i henhold til § 59, kan spillerens tidligere klubb kreve rimelig økonomiske kompensasjon fra spillerens nye klubb ved representasjonsovergang.

Krav om økonomiske kompensasjon må fremsettes innen 14 dager etter at melding om overgang er mottatt, eller innen 14 dager etter at eventuelle innsigelser er meddelt etter § 60 femte ledd.

Dersom krav om økonomisk kompensasjon er fremsatt og det ikke oppnås enighet mellom partene, kan hver av partene eller spilleren kreve saken avgjort ved voldgift etter § 62 innen den frist som der gjelder.

## § 62 Tvist om spilleravtaler eller spilleroverganger

Hvis voldgiftsnemnden pålegger spillerens nye klubb å betale en økonomisk kompensasjon, skal den samtidig sette en frist for betaling. Overgangen er da ikke gyldig og spilleren kan ikke representere sin nye klubb før beløpet er betalt. Dersom beløpet ikke blir betalt innen én måned etter fristens utløp, bortfaller overgangen.

Hvis voldgiftsnemnden har fastsatt en økonomisk kompensasjon som nevnt i første ledd, kan spilleren trekke overgangen tilbake ved skriftlig melding til NTF innen en frist på 14 dager regnet fra mottagelsen av voldgiftsnemndens avgjørelse. Oversittes fristen, gjelder voldgiftsnemndens avgjørelse.

En spiller som har trukket overgangen tilbake etter andre ledd, kan ikke på ny melde overgang før den påfølgende utendørs- eller innendørssesong.

# DEL G. AVSLUTNING

## § 63 Straff og administrative sanksjoner

Som organisasjonsledd i NIF, kan NTF ikke ha egne straffebestemmelser.[[4]](#footnote-4) For alle straffesaker gjelder derfor NIFs lov kapittel 11.

Ved overtredelse av dette turneringsreglementet kan NTFs disiplinær- og sanksjonsutvalg (i henhold til eget reglement) ilegge alle som er underlagt dette turneringsreglementet følgende administrative sanksjoner uten at det regnes som straff:

1. a) Irettesettelse
2. b) Bot inntil kr.50.000 *for person og* inntil kr.500.000 for lag/klubber
3. c) Tap av plassering/resultat/poeng
4. d) Utelukkelse på inntil tre måneder fra deltagelse i et bestemt tidsrom eller et bestemt antall kamper/konkurranser.

Overstiger en sanksjon de grenser som fremgår av første ledd, regnes sanksjonen som straff, og straffebestemmelsene i NIFs lov kapittel 11 skal i så fall anvendes. Alle straffesaker behandles av NIFs domsutvalg og appellutvalg.

Sanksjonsbestemmelsene kommer til anvendelse for utøvere, trenere, foreldre til utøvere, tilskuere og andre som kommer i kontakt med tennissporten i forbindelse med arrangementer og stevner approbert av NTF samt organisert trening i regi av NTF eller NTFs medlemsklubber.

Bestemmelsene utgjør en del av medlemsklubbenes arrangørforpliktelser og medlemsklubbene plikter å gjøre disse kjent i forbindelse med avviklingen av et arrangement.

## § 64 Pålegg om retting

Dersom en region eller en klubb arrangerer turneringer i strid med dette reglementet, kan NTF gi pålegg om å rette forholdene.

##

## § 65 Endringer i reglementet

Forbundsstyret kan vedta endringer i dette reglement.

Forslag til endringer skal forelegges lovutvalget, jf. lov for Norges Tennisforbund § 22 nr. 3. Forslag til endringer skal også sendes på høring til klubber, regioner og andre berørte før behandling i forbundsstyret. Frist for å uttale seg til forslagene skal være minst en måned.

Endringer i reglementet skal settes i kraft 1. januar, 1.april, 1.juli eller 1.oktober.

Forbundsstyret skal orientere om endringer foretatt på første ting.

**Vedlegg nr. 1 Antall og plassering av seedede spillere i tablå og pulje**



# Vedlegg nr. 2 Format og gjennomføringsregler for Norgesmesterskap individuelt innendørs og utendørs bane, senior

|  |  |  |
| --- | --- | --- |
| **Fast opplysninger** |  | **Merknader** |
| Kategori turnering | Norgesmesterskap individuelt, innendørs og utendørs bane, senior | Herrer og damer. |
| Klasser/spill | Herrer og damer single og double, mixed double.  |  |
| Ball og ballmerke | Gule baller, NTF bestemmer ballmerke.  | Single: Ballbytte i 3. sett i kvalifiseringen og hovedturneringen. Double: Ikke ballbytte. |
| Hvilke aldersklasser er turneringen åpen for | Spillere som fyller 15 år i det kalenderåret mesterskapet spilles og eldre spillere. | Se forøvrig vilkårene i § 4.  |
| Kvalifisering  | 8 spillere fra kvalifiseringen går til hovedturneringen i single. 4 par fra kvalifiseringen går til hovedturneringen i double. Mixed spilles med egne regler. |  |
| Format for hovedturnering single innendørs og utendørs bane  | 32 tablå20 direkte kvalifiserte fra gjeldende rankingliste for seniorer8 spillere fra kvalifiseringen4 wildcard | Inne og ute, herre og damer.Hovedturnering trekkes etter at kvalifisering er ferdigspilt. |
| Kampformat single  | Kampformatet skal være i tråd med NTFs spilleregler, ref § 3. |  |
| Format double innendørs og utendørs bane | 16 tablå10 par direkte kvalifiserte fra gjeldende rankingliste for seniorer4 par fra kvalifiseringen2 wildcard |  |
| Format mixed utendørs bane | Format avgjøres av turneringsleder | Mixed spilles som dagsturnering. |
| Kampformat double og mixedklasser | Kampformatet skal være i tråd med NTFs spilleregler, ref § 3. |  |
| Startkontingent  | Tablå ute single: kr: 600,- Tablå ute double og mixed: kr. 350,-Tablå inne single: kr. 600,-. Tablå inne double: kr. 350,-.  | Startkontingentene er makspriser.  |

# Vedlegg nr. 3 Format og gjennomføringsregler for Norgesmesterskap individuelt innendørs og utendørs bane, junior

|  |  |  |
| --- | --- | --- |
|  |  | **Merknader** |
| Kategori turnering | Norgesmesterskap individuelt innendørs og utendørs bane, junior |  |
| Klasser/spill | Gutter og jenter single, double og mixed double i aldersklassene U14, U16 og U19. | Mixed double er ikke obligatorisk |
| Ball og ballmerke | Gule baller, NTF bestemmer ballmerke.  | Ballbytte i tredje sett i alle kamper i hovedturneringene. |
| Hvilke aldersklasser er turneringene åpen for | U14: Åpen for spillere i aldersklassen U14.U16: Åpen for spillere i aldersklassen U16. U19: Åpen for spillere i aldersklassen U19.  | Se forøvrig vilkårene i § 4. Gjelder både NM innendørs og NM utendørs bane. En spiller kan bare delta i en aldersklasse for juniorer.  |
| Kvalifisering | 8 spillere fra kvalifiseringsturneringen går til hovedturnering single. 4 par fra kvalifiseringsturneringen går til hovedturnering i double og mixed double.  | Utendørs og innendørs. Alle aldersklasser. Jenter og gutter.  |
| Kampformat kvalifisering | Kampformatet skal være i tråd med NTFs spilleregler, ref § 3. |  |
| Format for hovedturnering single utendørs bane | 32 tablå20 direkte kvalifiserte fra gjeldende rankingliste for den aktuelle aldersklassen8 spillere fra kvalifiseringsturneringen4 wildcards |   |
| Kampformat single utendørs bane | Kampformatet skal være i tråd med NTFs spilleregler, ref § 3. |  |
| Seeding (inkl. antall) | I henhold til vedlegg 1. |  |
| Format double og mixklasser utendørs bane | 16 tablå10 direkte kvalifiserte fra gjeldende rankingliste for den aktuelle aldersklassen4 par fra kvalifiseringsturneringen2 wildcards |  |
| Format for hovedturnering single innendørs bane | 32 tablå20 direkte kvalifiserte fra gjeldende rankingliste for den aktuelle aldersklassen8 spillere fra kvalifiseringsturneringen4 wild cards |  |
| Kampformat for hovedturnering single innendørs bane | Kampformatet skal være i tråd med NTFs spilleregler, ref § 3. |  |
| Format for hovedturnering double og mixdouble innendørs bane | 16 tablå10 direkte kvalifiserte fra gjeldende rankingliste for den aktuelle aldersklassen4 par fra kvalifiseringsturneringen2 wild cards |  |
| Kampformat hovedturnering double og mixdouble innedørs bane | Kampformatet skal være i tråd med NTFs spilleregler, ref § 3. |  |
| Startkontingent  | Tablå ute single: kr. 500,-.Tablå ute double og mixed: kr. 300,-.Tablå inne single: kr. 550,-Tablå inne double og mixed: kr. 300,-.  | Jenter og gutter alle aldersklasser. Startkontingentene er makspriser. |

# Vedlegg nr. 4 Format og gjennomføringsregler for Landsturneringen U12

|  |  |  |
| --- | --- | --- |
| **Faste opplysninger** |  | **Merknader** |
| Kategori turnering | Landsturneringen for 12-åringer innendørs og utendørs bane.Landsturneringen for 11-åringer innendørs og utendørs bane. |  |
| Klasser/spill | Gutter og jenter single og double og mixed double. |  |
| Ball og ballmerke | Grønn ball. Ballmerke bestemmes av NTF.  |  |
| Hvilke aldersklasser er turneringen åpen for | U12: Kun åpen for spillere som fyller 12 år det året turneringen arrangeres. U11: Kun åpen for spillere som fyller 11 år det året turneringen arrangeres. |  |
| Kvalifisering | Nei.  |  |
| Format for innledende spill single  | Puljespill i innledende runder. Antall deltagere trekkes til puljer á 4 spillere, evt. 3, dersom antall påmeldte deltagere ikke er delelig med 4. | Så langt det lar seg gjøre, skal det trekkes 4 i hver pulje.  |
| Format for sluttspill single | Tablå i A-sluttspill og bonusturnering.Når puljene er ferdigspilt spilles det et vanlig tablå der de 2 beste i hver pulje spiller i et A-tablå, mens de øvrige spiller i et bonustablå. A-tablå, single: Puljevinnere trekkes mot puljetoere.Bonusturnering. Sign in liste. Tablå. Antall påmeldte bestemmer størrelsen på tablået. |  |
| Kampformat single  | Kampformatet skal være i tråd med NTFs spilleregler, ref § 3. |  |
| Seeding (inkl. antall) | Ingen seeding. |  |
| Format double og mixedklasser | I double og mixed double spilles det vanlig tablå. I double og mixed double settes det opp en sign in liste for par som taper sin første kamp. Tablå trekkes for påmeldte par. |  |
| Kampformat double og mixedklasser | Kampformatet skal være i tråd med NTFs spilleregler, ref § 3. |  |
| Premiering  | Deltakerpremie. Øvrig premiering bestemmes av arrangør.  |  |
| Poengberegning | Det gis to poeng for hver vunnet kamp. Rekkefølgen baseres på antall poeng.Dersom antall poeng er lik mellom to spillere avgjøres rekkefølgen ved innbyrdes oppgjør.Dersom antall poeng er likt for tre eller flere spillere vil følgende avgjøre rekkefølgen;1) Differansen mellom antall vunnet og tapte sett mot alle spillerne i gruppen.2) Dersom det etter (1) er likt mellom to spillere, vil rekkefølgen avgjøres ved innbyrdes oppgjør.3) Differansen mellom antall vunnet og tapte game mot alle spillerne i gruppen4) Dersom det etter (3) er likt mellom to spillere vil rekkefølgen avgjøres ved innbyrdes oppgjør.5) Dersom det etter (3) fortsatt er likt mellom tre eller flere spillere, vil rekkefølgen avgjøres ihht NTFs ranking for gjeldende klasse6) Dersom det etter (5) fortsatt er likt, avgjøres rekkefølgen ved loddtrekningDersom en spiller trekker seg før puljespillet er ferdigspilt skal vedkommende sine resultater utelates fra beregningen over.  |  |
| Startkontingent | Ute: kr. 500,-for single og kr. 300,- for double.Inne: kr. 550,- for single og kr. 300,- for double. | Startkontingentene er makspriser. |

**Vedlegg nr. 5 Format og gjennomføringsregler for Masters junior**

|  |  |  |
| --- | --- | --- |
| **Faste opplysninger** |  | **Merknader** |
| Kategori turnering | Masters gutter og jenter u13, u15 og u19. |  |
| Klasser/spill | Gutter og jenter single i aldersklassene u13, u15 og u19. |  |
| Ball og ballmerke | Gule. Ballmerke bestemmes av NTF.  |  |
| Hvilke spillere er turneringen åpen for | Deltakelsen i Masters er begrenset til de åtte påmeldte spillerne i hvert årstrinn med høyest ranking på NTFs «Race to Masters» for juniorer samme måned turneringen arrangeres. Resterende påmeldte spillere settes på reserveliste. Dersom en eller flere av de fire best plasserte deltagerne i en klasse trekker seg etter at klassen er trukket, men senest 24 timer før første kamp skal spilles, tas reserve med og klassen trekkes om. Dersom spiller 5-8 trekker seg, settes en reserve direkte inn på dennes plass. Dersom en spiller trekker seg etter at vedkommende har påbegynt turneringen, tas reserve med og spiller de resterende kampene. Kampene til spilleren som trekker seg beholdes i beregningen. Dersom reserve ikke er tilgjengelig, strykes alle kampene til spilleren som trekker seg. |  |
| Turneringsformat | Det spilles i to puljer à 4 spillere i hver aldersklasse. Det trekkes mellom 1/2, 3/4, 5/6 og 7/8.De to best plasserte i hver pulje etter de ovennevnte regler går til sluttspill. I semifinalene møter vinneren av en pulje nr. 2 i den andre puljen i aldersklassen.  |  |
| Kampformat | Kampformatet skal være i tråd med NTFs spilleregler, ref § 3. |  |
| Seeding (inkl. antall) | Alle spillere seedes og trekkes inn puljene, jf. turneringsformat.  |  |
| Poengberegning | Det gis to poeng for hver vunnet kamp. Rekkefølgen baseres på antall poeng.Dersom antall poeng er lik mellom to spillere avgjøres rekkefølgen ved innbyrdes oppgjør.Dersom antall poeng er likt for tre eller flere spillere vil følgende avgjøre rekkefølgen;1) Differansen mellom antall vunnet og tapte sett mot alle spillerne i gruppen.2) Dersom det etter (1) er likt mellom to spillere, vil rekkefølgen avgjøres ved innbyrdes oppgjør.3) Differansen mellom antall vunnet og tapte game mot alle spillerne i gruppen4) Dersom det etter (3) er likt mellom to spillere vil rekkefølgen avgjøres ved innbyrdes oppgjør.5) Dersom det etter (3) fortsatt er likt mellom tre eller flere spillere, vil rekkefølgen avgjøres ihht NTFs ranking for gjeldende klasse6) Dersom det etter (5) fortsatt er likt, avgjøres rekkefølgen ved loddtrekningDersom en spiller trekker seg før puljespillet er ferdigspilt skal vedkommende sine resultater utelates fra beregningen over.  |  |
| Startkontingent  | Single: kr. 500,- | Startkontingentene er makspriser. |

**Vedlegg nr. 6 Formater og gjennomføringsregler for Grand Prix-turneringer (GP)**

|  |  |  |
| --- | --- | --- |
|  |  | **Merknader** |
| Kategori turnering | Grand prix (GP) herrer og damer |  |
| Klasser/spill | Herrer og damer single og double. Deles inn i to kategorier:Kategori 1: Prispenger minimum kr 60.000.Kategori 2: Prispenger minimum kr 30.000. |  |
| Ball og ballmerke | Gule baller. Ballmerke bestemmes av NTF. | Det skal benyttes nye baller i alle kamper. Det skal også være nye baller i tredje sett i hovedturneringen i single. |
| Hvilke aldersklasser er turneringen åpen for | Spillere som fyller 15 år det kalenderåret turneringen spilles og eldre spillere. |  |
| Påmelding | Påmelding i tournamentsoftware. |  |
| Kvalifisering | Ja, dersom 13 eller flere spillere i single og 7 eller flere par i double.Kvalifisering single:13-22 deltagere: 16-tablå, 2 wild cards.23-32 deltagere: 24-tablå, 4 wild cards.Kvalifisering double: 8-tablå, 2 wild cards.Antallet kan endres dersom deltakelsen gjør dette hensiktsmessig. | I kvalifiseringen i single kan NTF og arrangerende klubb tildele inntil 1 wild card hver ved 16-tablå og inntil 2 wild card hver ved 24-tablå.I kvalifiseringen i double kan NTF og arrangerende klubb tildele 1 wild card hver. |
| Turneringsformat single og double hovedturnering | Single:13-22 deltagere: 8-tablå, 5 direkte, 1 wild card og 2 fra kvalifiseringen.23-32 deltagere: 12-tablå, 7 direkte, 1 wild card og 4 fra kvalifiseringen.Double: 6 tablå, 3 direkte, 1 wild card og 2 fra kvalifiseringen.Antallet kan endres dersom deltakelsen gjør dette hensiktsmessig. | I hovedturneringen i single kan NTF eller arrangerende klubb tildele 1 wildcard hver.I hovedturneringen double kan NTF eller arrangerende klubb tildele 1 wildcard hver.  |
| Kampformat single og double, hovedturnering og kvalifisering | Kampformatet skal være i tråd med NTFs spilleregler, ref § 3. |  |
| Seeding (inkl. antall) | I henhold til vedlegg 1. |  |
| Trekning og spilleliste | Trekning og spilletider både for kvalifisering og hovedturnering publiseres senest to dager før starten av kvalifiseringen. |  |
| Lucky loser | Ja, lucky loser-liste skal alltid legges frem slik at tapere i kvalifiseringen kan skrive seg på. Høyest rangerte tapende spiller i kvalfinalen får første ledige plass. |  |
| Startkontingent | Tablå ute single: kr. 600,-Tablå ute double: kr. 300,-Tablå inne single: kr. 600,-Tablå ute double: kr. 300,- | Startkontingentene er makspriser. |

**Vedlegg nr. 7 Formater og gjennomføringsregler for Norgescup-turneringer (NC)**

|  |  |  |
| --- | --- | --- |
| **Faste opplysninger** |  | **Merknader** |
| Kategori turnering | Norgescup u13, u15 innendørs og utendørs bane |  |
| Klasser/spill | Gutter og jenter single og double. Bonusturnering.  | Det skal legges opp til både single og double dersom banekapasiteten tillater det. Bonusturnering prioriteres foran double. |
| Klassene deles opp i underklassene: NC A, NC B, NC C, NC D og NC EInntil 24 deltagere: Alle i NC A. 25-40 deltagere: 16 beste i NC A, resten i NC B.41-56 deltagere: 16 beste i NC A, 16 i NC B, resten i NC C.57-72 deltagere: 16 beste i NC A, 16 i NC B, 16 i NC C, resten i NC D.73 deltagere eller flere: 16 beste i NC A, 16 i NC B, 16 i NC C, 16 i NC D, resten i NC E.Double:Inntil 12 par: Alle i NC A13-20 par: 8 beste i NC A, resten i NC B21 par eller flere: 8 beste i NC A, 8 i NC B, resten i NC C |
| Ball og ballmerke | Gule baller. Ballmerke bestemmes av NTF. |  |
| Hvilke aldersklasser er turneringen åpen for | U13: Åpen for spillere i aldersklassen U13.U15: Åpen for spillere i aldersklassen U15. |  |
| Kvalifisering | Nei |  |
| Turneringsformat single | Tablå  | Alle aldersklasser. De som taper første kamp, kan signe inn til bonusturnering. Spillere som evt. vinner første kamp på walkover og taper neste kamp, kan delta i bonusturneringen, men får kun rankingpoeng fra hovedturnering. |
| Kampformat single hovedturnering | Kampformatet skal være i tråd med NTFs spilleregler, ref § 3. |  |
| Turnerings- og kampformat for bonusturnering | Kampformatet skal være i tråd med NTFs spilleregler, ref § 3. |  |
| Seeding (inkl. antall) | Som i tabell i vedlegg 1.  |  |
| Turnerings- og kampformat i doubleklasser. | Kampformatet skal være i tråd med NTFs spilleregler, ref § 3. | Double kan gjennomføres med forkortede kamper. Det er turneringsleder som avgjør spilleoppsettet. |
| Wildcard | Det kan tildeles inntil 2 wild cards i NC A som begge fordeles av NTF, og inntil 4 wild cards i NC B, hvorav 2 fordeles av NTF og 2 fordeles av arrangerende klubb.I de NC-turneringene der NC A består av 24 spillere kan det tildeles inntil 4 wild cards, hvorav 3 fordeles av NTF og 1 fordeles av arrangerende klubb.  |  |
| Startkontingent: | Ute: Single (tablå) kr. 500,- Double (tablå) kr. 250,- Inne: Single (tablå) kr. 550,-Double (tablå) kr. 250,- | Startkontingentene er makspriser. Satsene gjelder alle aldersklassene. Bonusturnering i single skal være inkludert i prisen.  |

**Vedlegg nr. 8 Formater og gjennomføringsregler for åpne turneringer i juniorklassene**

|  |  |  |
| --- | --- | --- |
| **Faste opplysninger** |  | **Merknader** |
| Kategori turnering | Åpne turneringer i U10, U11, U12, U14, U16 og U19. Innendørs og utendørs bane.  |  |
| Klasser/spill | Gutter single, double valgfritt og/eller jenter single, double valgfritt  | Hvilke klasser bestemmes av NTF ved tildeling av turnering.  |
| Ball og ballmerke | U10: Oransje ball. U11: Grønn ballU12 Race: Gul ball.U12 Challenge: Grønn ball.U12 Regionsturnering: Grønn ball. U14, U16 og U19: Gul ball | Ballmerke bestemmes av arrangør. |
| Hvilke aldersklasser er turneringen åpen for. |
| U10 | Åpen for spillere i aldersklassen U10. | Se også barneidrettsbestemmelsene. |
| U11 | Åpen for spillere i aldersklassene U10 og U11.  | Se også barneidrettsbestemmelsene. |
| U12 | Race U12: Åpen for spillere i aldersklassen U12. Challenge U12: Åpen for spillere i aldersklassen U12. Regionturneringer U12: Bestemmes av hver enkelt region, men ikke for spillere yngre enn 9 år.  |  |
| U14 | Race U14: Åpen for spillere i aldersklassen U14 og spillere som fyller 12 år det kalenderåret turneringen spilles. Challenge U14: Åpen for spillere i aldersklassen u14 gutter med rating lavere enn 6.50 og u14 jenter med rating lavere enn 5.50.Regionmesterskap U14: Bestemmes av hver enkelt region.  | Race-turneringene U14 deles inn i flere nivåer avhengig av antall deltagere. |
| U16 | Åpen U16: Bestemmes av arrangør. Minimumsalder 13 år.Regionmesterskap U16: Bestemmes av hver enkelt region.  |  |
| U19 | Åpen U19: Bestemmes av arrangør. Minimumsalder 13 år.Regionmesterskap U19: Bestemmes av hver enkelt region. |  |
| Turneringsformat single | U 10: Midibaner. Alle skal spille minimum 4 kamper. Pulje-til-pulje oppsett. Ingen vinnere skal kåres. U11: Det skal spilles pulje med sluttspill.U12: Challenge: Det skal spilles pulje med sluttspill. Race: Valgfritt, men det skal være sign-in bonusturnering dersom det spilles tablå.U14: Challenge: Det skal spilles pulje med sluttspill. Race: Valgfritt, men det skal være sign-in bonusturnering dersom det spilles tablå.Åpen U16: Valgfritt, men det skal være sign-in bonusturnering dersom det spilles tablå.Åpen U19: Valgfritt, men det skal være sign-in bonusturnering dersom det spilles tablå. |  |
| Turneringsformat double | Valgfritt |  |
| Kampformat single | Kampformatet skal være i tråd med NTFs spilleregler, ref § 3. |  |
| Kampformat double | Kampformatet skal være i tråd med NTFs spilleregler, ref § 3. |  |
| Seeding (inkl. antall) | I aldersklassene U14, U16 og U19 i henhold til vedlegg 1. |  |
| Premiering | Deltakerpremie i turneringer i aldersklassene U10, U11 og U12. I øvrige turneringer bestemmer arrangør premieringen.  | Iht til barneidrettsbestemmelsene |
| Poengberegning ved puljespill | Det gis to poeng for hver vunnet kamp. Rekkefølgen baseres på antall poeng.Dersom antall poeng er lik mellom to spillere avgjøres rekkefølgen ved innbyrdes oppgjør.Dersom antall poeng er likt for tre eller flere spillere vil følgende avgjøre rekkefølgen;1) Differansen mellom antall vunnet og tapte sett mot alle spillerne i gruppen.2) Dersom det etter (1) er likt mellom to spillere, vil rekkefølgen avgjøres ved innbyrdes oppgjør.3) Differansen mellom antall vunnet og tapte game mot alle spillerne i gruppen4) Dersom det etter (3) er likt mellom to spillere vil rekkefølgen avgjøres ved innbyrdes oppgjør.5) Dersom det etter (3) fortsatt er likt mellom tre eller flere spillere, vil rekkefølgen avgjøres ihht NTFs ranking for gjeldende klasse6) Dersom det etter (5) fortsatt er likt, avgjøres rekkefølgen ved loddtrekningDersom en spiller trekker seg før puljespillet er ferdigspilt skal vedkommendes resultater utelates fra beregningen over.  |  |
| Startkontingenter | **U10** Puljespill ute single: kr. 400,-Pulje ute double kl. 250,-Puljespill inne single: kr. 500,-Pulje inne double: kr. 250,-  | Startkontingentene er makspriser. |
| **U11, U12, U14, U16 og U19:**Puljespill ute singel: kr. 500,-Pulje ute double: kr. 200,- Puljespill inne singel: kr. 550,-Pulje inne double: kr. 250,- Tablå ute singel: kr. 450,-Tablå ute double kr. 200,-Tablå inne singel: kr. 500,-Tablå inne double: kr. 200,-  |

**Vedlegg nr. 9 Formater og gjennomføringsregler for åpne turneringer i seniorklassene**

|  |  |  |
| --- | --- | --- |
| **Faste opplysninger** |  | **Merknader** |
| Kategori turnering | Nivåbaserte turneringer.Åpne turneringer klasse Gold, Silver og Bronze.Regionmesterskap.Innendørs og utendørs bane. |  |
| Klasser/spill | Herrer single, double (valgfritt)Damer single, double (valgfritt) Mixed double (valgfritt) | Hvilke klasser bestemmes av NTF ved tildeling av turnering.  |
| Ball og ballmerke | Gule baller.  | Ballmerke bestemmes av arrangør. |
| Hvilke spillere er turneringen åpen for. |
| Nivåbasert turnering | Åpen for spillere som fyller 13 år i kalenderåret og eldre spillere. Turneringen deles inn i flere underklasser avhengig av antall deltagere. | Utenlandske spillere kan delta. |
| Klasse Gold single | Åpen for spillere som fyller 13 år i kalenderåret og eldre spillere.  | Utenlandske spillere kan delta. |
| Klasse Silver single | Åpen for spillere som fyller 13 år i kalenderåret og eldre og medrating lavere enn 10.00 for herrer og 8.00 for damer. | Utenlandske spillere kan delta. |
| Klasse Bronze single | Åpen for spillere som fyller 15 år i kalenderåret og eldre og med lavere enn 8.00 for herrer og 5.00 for damer. | Utenlandske spillere kan delta. |
| Klasse Gold double | Åpen for spillere som fyller 13 år i kalenderåret og eldre.  | Utenlandske spillere kan delta. |
| Klasse Silver double | Åpen for spillere som fyller 13 år i kalenderåret og eldre med rating lavere enn 10.00 for herrer og 8.00 for damer. | Utenlandske spillere kan delta. |
| Klasse Bronze double | Åpen for spillere som fyller 15 år i kalenderåret og eldre og med rating lavere enn 8.00 for herrer og 5.00 for damer. | Utenlandske spillere kan delta. |
| Regionmesterskap | Åpen for spillere som fyller 13 år i kalenderåret og eldre. |  |
| Turneringsformat single  | Tablå. Pulje ved lav deltagelse |  |
| Turneringsformat double | Tablå. Pulje ved lav deltagelse |  |
| Kampformat single | Kampformatet skal være i tråd med NTFs spilleregler, ref § 3. |  |
| Kampformat double | Kampformatet skal være i tråd med NTFs spilleregler, ref § 3. |  |
| Seeding (inkl. antall) | I henhold til vedlegg 1. |  |
| Premiering | Avgjøres av arrangør |  |
| Startkontingenter  | Ute: Single (tablå) kr. 550,- Double (tablå) kr. 300,-Inne: Single (tablå) kr. 550,- Double (tablå) kr. 300,-  | Inkl. bonuskamp eller bonusturnering single. Startkontingentene er makspriser. |
|  |

**Vedlegg nr. 10 Format og gjennomføringsregler for norgesmesterskap i lagtennis**

|  |  |  |
| --- | --- | --- |
| **Fast opplysninger** |  | **Merknader** |
| Kategori turnering | Norgesmesterskap i lagtennis | Herrer og damer. |
| Klasser/spill | Forbundserien og regionserien. | Minimumsalder 13 år. |
| Påmelding og påmeldingsfrist | Påmelding skjer til NTF. Fristen er 1. november. Alle lag som har deltatt i årets mesterskap anses som påmeldt til neste års mesterskap med mindre klubben har trukket laget innen 1. november. |  |
| Ball og ballmerke | Turneringsledelsen fastsetter og fordeler ballmerker. | Alle kamper skal begynne med nye baller.I elitedivisjonen skal det brukes nye baller i tredje sett i alle singlekamper. |
| Oppsett av divisjoner og avdelinger | Fordeling av lag til ulike avdelinger trekkes på bakgrunn av siste års resultat.  | Oppsettet av divisjoner og avdelinger skal sendes klubbene senest 1. februar i mesterskapsåret.Dersom en klubb er representert med flere enn ett lag i samme divisjon skal lagene plasseres i forskjellige avdelinger så langt som mulig. Dersom dette av geografiske hensyn ikke er mulig skal kampprogrammet settes opp slik at disse to lagene møtes i sin første kamp.Turneringsledelsen kan også justere oppsettet av geografiske hensyn.  |
| Lagseriens format | Elitedivisjonen spilles som enkel serie. Øvrige divisjoner spilles også som enkeltserier.  |  |
| Format for enkeltkampene | I single spilles det best av tre sett, med tiebreak på 6-6 i alle sett. I doublekampene spilles to sett med tiebreak på 6-6 og no ad. Matchtiebreak som evt. tredje sett. Matchtiebreaket spiller først til 10, må vinne med to poeng. | Kampene spilles i den rekkefølge som er gitt ved nominering av lagkampen. Førstedoublen skal spilles først, deretter andre doublen. Etter doublene spilles førstesingelen, deretter andresingel osv.  |
| Tidspunkt for kampstart  | Elitedivisjonene: Lagkampene skal starte kl. 12.00 på helge- eller helligdager. På hverdager skal lagkampen starte kl. 16.00 dersom kampen skal spilles på fire baner og kl. 17.00 dersom kampen skal spilles på fem baner. NTF kan i enkelttilfeller gjøre unntak fra disse reglene.Øvrige divisjoner: Lagkampene skal starte kl. 12.00 på helge- og helligdager og kl. 17.00 på hverdager. NTF kan i enkelttilfeller gjøre unntak fra disse reglene. |  |
| Nominering av spillere for klubber med lag i forbundserien | Klubber som har lag i eliteserien, skal nominere sine 15 beste spillere etter spillerstyrke til NTF innen 10.mai.Det skal gjøres en egen nominering for double der spillerne rangeres enkeltvis etter spillerstyrke i double. Nominasjonen skal godkjennes av NTF. Oppmannen kan forlange oppstillingen endret, dersom den er åpenbart urimelig. En godkjent nominasjonsliste kan ikke endres uten turneringslederes godkjennelse. Øvrige lag i forbundserien skal nominere sine fire beste spillere i single etter spillerstyrke til NTF innen 10.mai.  |  |
| Lagoppstilling for klubber uten lag i forbundserien. | Klubber som ikke har lag i forbundserien skal rangere sine spillere etter spillerstyrke ved mesterskapets start. Rekkefølgen beholdes gjennom hele sesongen. |  |
| Bruk av nominerte spillere | Ingen spiller kan spille flere enn sju lagkamper i forbundserien. I regionserien kan spilleren spille det antall lagkamper hun eller han har i den avdeling de er oppsatt. Kvalifiseringskamper ikke medregnet. Klubber som har lag i elitedivisjon: Alle nominerte spillere kan spille lagkamp for klubbens førstelag. For andrelaget kan bare spillere som er nominert som nummer seks eller lavere spille lagkamp. For tredjelaget kan bare spillere som er nominert som nummer 10 eller lavere spille lagkamp.Klubber uten lag i elitedivisjon: Alle nominerte spillere kan spille lagkamp for klubbens førstelag. For andrelaget kan bare spillere som er nominert som nummer fem eller lavere spille lagkamp. For tredjelaget kan bare spillere som er nominert som nummer ni eller lavere spille lagkamp. Klubber med flere kamper samme dagDersom en klubb har to eller flere lag som spiller samme dag skal spillerne settes opp på lagene iht klubbenes nominasjon. Det vil si at de fem høyest nominerte (fire i øvrige divisjoner) som spiller denne dagen må spille for førstelaget, de fire neste på andrelaget, osv. Det kan gjøres unntak i tilfeller der et av lagene har reisevei lenger enn 200 kilometer. |  |
| Stryking av nominerte spillere | En nominert spiller som ikke har deltatt på noen av de fire første lagkampene på det laget han eller hun tilhører, strykes fra nominasjonslisten. En spiller som er strøket fra nomineringslisten, kan ikke brukes senere i samme sesong uten godkjenning fra turneringsledelsen. Spiller(e) som rykker opp og erstatter strøkne spiller(e) kan ikke spille for klubbens øvrige lag. | Kamper der spiller trekker seg regnes ikke som en spilt lagkamp for denne spilleren. Dersom en spiller trekker seg i en kamp i forbundserien, kan turneringsledelsen gi denne spilleren karantene i påfølgende lagkamper.  |
| Oppsett av doublepar | Eliteserien: Det paret med den laveste sum av nominerte spillere spiller førstedouble. Ved lik sum skal det paret som har best nominerte spiller spille førstedouble.Øvrige divisjoner:Parene settes opp slik at førstedouble styrkemessig er bedre enn annendouble.Ved oppsett av doublepar i avgjørende matchtiebreak velger lagene selv to spillere blant spillerne som har deltatt i lagkampens øvrige kamper.  |  |
| Poengberegning | Seier i hver enkelt singel- og doublekamp i lagkampen gir ett poeng. Dersom stillingen er lik (3-3) etter de ordinære kampene, spilles ett matchtiebreak i double. Vinner av matchtiebreaket får ett poeng.I elitedivisjonene får det laget som vinner lagkampen to poeng. I øvrige divisjoner får lag som vinner etter ordinære kamper tre poeng. Lag som vinner etter matchtiebreak får to poeng. Lag som taper etter matchtiebreak får ett poeng.  |  |
| Konsekvenser av å benytte spiller som ikke er spilleberettiget eller å ikke stille med fullt lag | Dersom det i en lagkamp benyttes en eller flere spillere som ikke er spilleberettiget, jf. reglene i §§ 4, 5 og dette vedlegget, eller er oppsatt på feil plass i lagoppstillingen, vil laget tape denne spillerens kamp. I tillegg taper laget alle kamper for de øvrige spillerne som har spilt på feil plass som følge av dette.Dersom et lag i regionserien ikke stiller med fullt lag, rykker spillere og par opp slik at det først gis walkover på plass nr. 4 i single og nr. 2 i double.  |  |
| Divisjons- og avdelingsresultat  | Det lag som har flest poeng når alle lagkamper i divisjonen eller avdelingen er avgjort, vinner divisjonen eller avdelingen. Dersom flere lag har like mange poeng, kåres vinneren ut fra følgende i prioritert rekkefølge; Differansen mellom antall vunnet og tapte individuelle kamper i alle lagkamper. Differansen mellom antall vunnet og tapte sett i alle individuelle kamper. Differansen mellom antall vunnet og tapte games i alle individuelle kamper. Innbyrdes oppgjør mellom to lag.Loddtrekning.  |  |
| Opprykk og nedrykk | Herreklassen:Eliteserien: Nr 7 og 8 rykker ned.1.divisjon: Nr 1 og 2 rykker opp til eliteserien. Nr 7 og 8 rykker ned til 2.divisjon.2.divisjon:Nr 1 og 2 rykker opp til 1.divisjon. Nr 7 og 8 rykker ned til 3.divisjon.3.divisjon:Nr 1 i hver avdeling rykker opp til 2.divisjon. Nr 6,7 og 8 i hver avdeling rykker ned.Dameklassen: Eliteserien: Nr 7 og 8 rykker ned.1.divisjon: Nr 1 og 2 rykker opp til eliteserien. Nr 7 og 8 rykker ned til 2.divisjon.2.divisjon: Nr 1 og 2 rykker opp til 1.divisjon. Nr 6,7 og 8 rykker ned til 3.divisjon.  | Dersom antall påmeldte lag gjør det nødvendig, fastsetter turneringsledelsen hvert år utfyllende regler for opprykk og nedrykk fra og til regionserien og mellom divisjoner i regionserien. I Regionserien, fastsetter turneringsledelsen opprykksregler og nedrykksregler før mesterskapets start, basert på antall påmeldte lag og fordeling av disse mellom divisjoner og avdelinger.Dersom resultater fra ordinære lagkamper ikke passer med oppsettet, fastsetter turneringsledelsen nødvendige kvalifikasjonskamper.Dersom et eller flere lag trekker seg fra turneringen før neste sesong, avgjør turneringsledelsen om det skal fylles på med lag fra lavere divisjoner, eventuelt etter nødvendig kvalifiseringsspill. |
| Startkontingent | Fastsettes av NTF |  |

1. <https://www.itftennis.com/en/about-us/governance/rules-and-regulations/> [↑](#footnote-ref-1)
2. <https://lovdata.no/dokument/NL/lov/2016-12-09-88?q=folkeregisterloven> [↑](#footnote-ref-2)
3. <https://www.idrettsforbundet.no/tema/barneidrett/> [↑](#footnote-ref-3)
4. <https://www.tennis.no/files/filer/1479223304-reglement-ntf-dsu.pdf>

 [↑](#footnote-ref-4)